
Sprendimo projekto tikslas – pakeisti ir patvirtinti Šiaulių kultūros centro nuostatus (toliau – Nuostatai). 

Dabar galiojantys Nuostatai patvirtinti Šiaulių miesto savivaldybės tarybos 2023 m. kovo 2 d. sprendimu Nr. T-47 „Dėl Šiaulių kultūros centro nuostatų patvirtinimo“.	

Sprendimo projektas parengtas ir teikiamas vadovaujantis Lietuvos Respublikos kultūros centrų įstatymu, Lietuvos Respublikos Seimo 2023 m. lapkričio 16 d. priimtu Lietuvos Respublikos biudžetinių įstaigų įstatymo Nr. I-1113 pakeitimo įstatymu Nr. XIV-2241 (toliau – Pakeitimo įstatymas), kuriuo pakeista dalis Lietuvos Respublikos biudžetinių įstaigų įstatymo nuostatų (toliau – Biudžetinių įstaigų įstatymas). Biudžetinių įstaigų įstatymo pakeitimai pilna apimtimi įsigaliojo 2024 m. sausio 1 d.
Pakeitimo įstatymu buvo patikslinta biudžetinės įstaigos samprata; pakoreguotos  biudžetinės įstaigos teisės ir pareigos; patikslintos biudžetinės įstaigos savininko teisės įgyvendinančios institucijos kompetencijos; nustatyti biudžetinės įstaigos nuostatų reikalavimai; įtvirtintos nuostatos dėl biudžetinės įstaigos vadovo priėmimo į pareigas ir jo kadencijų skaičiaus; nustatytos biudžetinės įstaigos vadovo kompetencijos bei pakeista daugelis kitų Biudžetinių įstaigų įstatymo nuostatų.
Biudžetinių įstaigų įstatymo 5 straipsnio 3 dalies 1 punkte nurodyta, jog biudžetinės įstaigos savininko teises ir pareigas įgyvendinanti institucija tvirtina biudžetinės įstaigos nuostatus, o to paties įstatymo 11 straipsnio 1 dalies 4 punkte imperatyviai nurodyta, kad biudžetinės įstaigos vadovas nustato biudžetinės įstaigos struktūrą ir darbuotojų pareigybių sąrašą.
Lietuvos Respublikos Seimas 2023 m. lapkričio 16 d. priėmė Lietuvos Respublikos vietos savivaldos įstatymo Nr. I-533 6, 15, 18, 21, 25, 27, 29, 33, 34, 38, 39, 43, 55, 60 ir 68 straipsnių pakeitimo įstatymą, kuris įsigaliojo 2024 m. sausio 1 d. Šiuo įstatymu buvo pakeistas 15 straipsnio 2 dalies 9 punktas, numatantis, jog savivaldybės tarybos viena iš kompetencijų yra savivaldybės biudžetinių įstaigų nuostatų tvirtinimas mero teikimu. Iki šio įstatymo įsigaliojimo savivaldybės tarybos viena iš kompetencijų buvo ne tik savivaldybės biudžetinių įstaigų nuostatų tvirtinimas, bet ir savivaldybės biudžetinių įstaigų struktūros, darbo užmokesčio fondo tvirtinimas, didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus savivaldybės biudžetinėse įstaigose nustatymas mero teikimu, tačiau šios nuostatos nuo 2024 m. sausio 1 d., įsigaliojus naujam teisiniam reglamentavimui, neteko galios.
Atsižvelgiant į aukščiau nurodytą pasikeitusį teisinį reguliavimą, peržiūrėti ir pakeisti  Šiaulių kultūros centro nuostatai.

Pakeisti ir patvirtinti Šiaulių kultūros centro nuostatus. 

Pasekmės teigiamos. Priėmus sprendimą, bus patvirtinti Šiaulių kultūros centro nuostatai, kurie atitiks galiojančius teisės aktus. 

Priėmus šį sprendimą, bus pripažintas netekusiu galios Šiaulių miesto savivaldybės tarybos 2023 m. kovo 2 d. sprendimas Nr. T-47 „Dėl Šiaulių kultūros centro nuostatų patvirtinimo“.

Sprendimui įgyvendinti papildomų teisės aktų nereikia.

Sprendimui įgyvendinti papildomos lėšos nereikalingos.

Nebuvo atliekamas, nes šis projektas nėra susijęs nė su vienu atveju, išvardintu Lietuvos Respublikos korupcijos prevencijos įstatymo 8 straipsnio 1 dalyje.
Sprendimo projektą parengė Šiaulių miesto savivaldybės administracijos Kultūros skyrius. Tiesioginis rengėjas – vyriausioji specialistė Edita Ramanauskienė, tel. (8 41) 500 532. Projekto iniciatorė – Šiaulių miesto savivaldybės administracijos Kultūros skyriaus vedėja Daina Kinčinaitienė, tel. (8 41) 500 531.

